I. Mikloš, podpredseda vlády a minister financií SR: (2005-09-22):
Takže k otázkam, aj k tomu, na čo boli použité. Najskôr chcem povedať, že ja naozaj vnímam nielen činnosť a. s. Veriteľ, ale treba to vnímať v kontexte formy, ktorá bola urobená, lebo do roku 2002, žiaľbohu, len narastali dlhy, aj nové dlhy, každoročne narastali približne o 8 až 9 mld. korún a ak sa robili aj riešenia starých dlhov, splácania starých dlhov, tak nikdy to nebolo práve predtým, si myslím, že to nebolo dostatočne transparentné a najmä, to nikdy neviedlo k vyriešeniu problému. Časť starých dlhov sa zaplatila, ale ešte väčšie sa vytvorili najmä preto, že systém fungoval zle, že fungoval s tzv. mäkkými rozpočtovými obmedzeniami. Práve spojenie reformy, ktorú sme urobili – a ktorá nebola ľahká, určite nebola ani bezchybná, ale je to ťažká, jedna z najťažších, ak nie najťažšia reforma zdravotníctva – práve spojenie tejto reformy a oddlženie bolo jediným spôsobom ako naozaj túto situáciu riešiť. A máme aj na okolí kopu príkladov v našich susedných krajinách, kde nepristúpili k takémuto riešeniu a nevedia sa zbaviť toho neustále sa nabaľujúceho problému nových a nových dlhov. Čiže, myslím si, že aj v tomto kontexte treba to oddlženie hodnotiť pozitívne. Ja si osobne nemyslím, že je netransparentné, opakujem, tie informácie sú zverejnené. Akciová spoločnosť má aj svoje orgány, má svoju dozornú radu, kde za ministerstvo financií je vedúca úradu ministerstva financií. Ja sa informujem o činnosti Veriteľa a nemám ten pocit, že by bolo toto hospodárenie netransparentné. Činnosť bude ukončená, presne ako ste povedali,  nemá zmysel, aby takáto účelovo zriadená akciová spoločnosť dlhodobo fungovala. Takže, áno, predpokladáme, že činnosť bude po naplnení cieľa vlastne tejto akciovej spoločnosti ukončená. Predpokladám, že to bude ku koncu tohto roka, ale pán minister Zajac sa k tomu zrejme ešte vyjadrí aj konkrétnejšie. Čo sa týka tých jednotlivých oddlžovaní. V prvej fáze oddlženia zdravotníckych zariadení boli oddlžované tie, ktoré boli delimitované na vyššie územné celky a obce, alebo ktoré boli transformované na neziskové organizácie. Celkový dlh týchto delimitovaných zariadení k 31. 12. 2002, lebo dovtedy boli oddlžované, voči súkromnému sektoru predstavoval 1 mld. 65 mil. korún. Do konca augusta z toho vlastne spoločnosť Veriteľ oddlžila 1 mld. 15 mil. korún, čo predstavuje oddlženie delimitovaných zdravotníckych zariadení na 95,3 %. Pri oddlžovaní sa dosiahla aj úspora na istine. To je tiež dôležité a aj to jeden z kladov fungovania tejto spoločnosti. V druhej fáze došlo k oddlženiu zdravotníckych zariadení v pôsobnosti ministerstva zdravotníctva vo výške záväzkov týchto zariadení voči súkromnému sektoru k 31. 12. 2004. Celkový dlh týchto zariadení voči súkromnému sektoru predstavoval 9 mld. korún 85 mil., z toho spoločnosť do konca augusta oddlžila 7 mld. 307 mil., čo predstavuje oddlženie na 80,5 %. Taktiež bola dosiahnutá úspora na istine odkúpených pohľadávok v tomto prípade, v tomto balíku vo výške takmer 300 mil. korún. Ďalej oddlženie zdravotníckych – toto bolo oddlženie voči súkromnému sektoru – oddlženie voči verejnému sektoru prebehlo tak, že najskôr spoločnosť Veriteľ v rámci oddlženia zdravotníckych zariadení uhradila záväzky zdravotníckych zariadení voči daňovej správe v celkovej vo výške 606 mil. 500 tisíc. Išlo o oddlženie záväzkov delimitovaných zariadení voči daňovému úradu k 31. 12. 2002. Spoločnosť Veriteľ oddlžila všetky dlhy delimitovaných zdravotníckych zariadení a neziskových organizácií voči Sociálnej poisťovni k 31. 12. 2002 v celkovej výške 2,3 mld. korún. V decembri 2004 začala spoločnosť s oddlžovaním zdravotnej poisťovne Perspektíva voči súkromným poskytovateľom. V zmysle uznesenia vlády oddlžila 1 700 subjektov v hodnote istiny 600 mil. korún. A ďalej bolo realizované vyrovnanie záväzkov a pohľadávok na osobitnom účte prerozdelenia zdravotného poistenia. Touto transakciou boli vyrovnané vzájomné pohľadávky a záväzky jednotlivých zdravotníckych poisťovní cez osobitný účet prerozdelenia v celkovej sume 2 mld. 984 mil. korún. Ako som povedal, spoločnosť poskytuje pravidelne dvakrát do roka informáciu o svojej činnosti a o stave oddlžovania nielen vláde, a potom je to zverejnené, ale aj zdravotníckemu výboru Národnej rady. No a, čo sa týka návratných finančných výpomocí, tak tam, samozrejme, závisí od rozhodnutia parlamentu nakoniec v návrhu štátneho rozpočtu, pretože my s tým v návrhu štátneho rozpočtu, v tom, ktorý predkladá ministerstvo financií vláde, počítame, ale potom, samozrejme, je to aj predmetom politických diskusií o tom, či chceme v zdravotníctve ponechať peniaze navyše a takáto návratná výpomoc sa odpustí, ale, samozrejme, aj voči verejným inštitúciám, voči Všeobecnej poisťovni, zdravotnej poisťovni, alebo nie. Čiže to bude jedna z otázok, o ktorej diskutujeme aj teraz pri návrhu štátneho rozpočtu. V zásade ide o to, že pri vrátení, resp. alternatíva nevrátenia znamená viac zdrojov v zdravotníctve ako alternatíva vrátenia.